Matie glo op kampus verkragUniversiteit Stellenbosch. (Foto: Facebook) ŉ Student aan die Universiteit Stellenbosch (US) het ŉ klag van verkragting by die polisie aanhangig gemaak nadat sy glo op die universiteit se kampus seksueel aangerand is. Die daad is na bewering deur ŉ medestudent gepleeg. Martin Viljoen, woordvoerder van die US, sê die slagoffer het Woensdag ŉ saak teen die beweerde oortreder gemaak en die polisie het die verdagte kort daarna in hegtenis geneem. Die slagoffer is by die Stellenbosch- provinsiale hospitaal ondersoek waar sy ook van die nodige medikasie, sorg en primêre berading voorsien is. “Daar is hoegenaamd geen plek in ons samelewing of op ons kampusse vir enige dade van geweld nie,” sê Viljoen. “Ons harte gaan uit na die slagoffer van die beweerde verkragting.” Dit is nog nie duidelik wat die omstandighede rondom die verkragting was nie. Benewens die feit dat die verdagte reeds in hegtenis geneem is, beplan die US ook self om stappe teen die student te doen. “In ooreenstemming met die US se gevestigde prosedures en protokolle sal die universiteit die beweerde oortreder uit sy koshuis skors, hangende verdere interne en kriminele ondersoeke deur wetstoepassingsowerhede,” sê Viljoen. “Hierdie aangeleentheid is nou ŉ kriminele saak en die wet moet sy loop neem.” Prof. Hester Klopper, viserektor: strategie, globale en korporatiewe sake, het die jongste voorval ten sterkste veroordeel en meen dat die US nie geslagsgebaseerde geweld in enige vorm duld nie. “Net soos my kollegas in die rektoraat is ek persoonlik ten diepste verbind tot hierdie saak,” sê sy. “In pas met ons beleid vir onbillike diskriminasie en teistering sal ons steeds harder werk om ŉ omgewing te skep wat vry is van geslagsgebaseerde geweld en om gelyke regte vir almal te bevorder. “Menswaardigheid moet en sal altyd ononderhandelbaar wees by die Universiteit Stellenbosch. Menswaardigheid moet gerespekteer en bevestig word, maar ook herstel word wanneer daarop inbreuk gemaak is, ongeag die oortreding en sonder enige vrees vir of beskerming van die beweerde oortreder.” Die US het die afgelope week opslae gemaak nadat ŉ student oor die naweek op ŉ ander student se besittings in een van die universiteit se manskoshuise geürineer het. Die beweerde urineerder is reeds voorlopig geskors en uit Huis Marais geskop. Die student wie se besittings beskadig is, het ook ŉ strafsaak teen die betrokke student gemaak. Die Menseregtekommissie (MRK) het ook intussen bevestig dat hy klagtes rakende die voorval ontvang het en nou die saak ondersoek. Sedert hierdie voorval aan die lig gekom het, wat deur talle as rasgedrewe bestempel is, het ander studente aan die universiteit ook na vore gekom met beweerde rassistiese voorvalle. Volgens berigte is ŉ Indiese student glo rassistiese aanmerkings toegesnou en beledig tydens ŉ dans wat Donderdag plaasgevind het. Die US se regsfakulteit ondersoek nou hierdie voorval.